AlexejDobrolubov/national_council_slovak_2010 huggingface dataset:
9. schôdza NR SR - 14.deň - B. popoludní
Dátum: 2024-02-22
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

72. Pán poslanec Krajčí, neviem, či si to uvedomujete, ale vy ste vo svojom prejave zľahčovali vojnové zločiny, obhajovali násilie a vojnu, obhajovali vraždenie malých detí a toto ste robili bez toho, že by ste aj čo i len slovkom spomenuli, že v Gaze zomrelo 29-tisíc Palestínčanov. Hovorili ste o tom, že máme robiť minútu ticha za obete teroristického útoku Hamasu. V poriadku, spravme. Bol to, bol to hrozný útok. Za všetkých tých 1 200 alebo 1 400 ľudí, áno, spravme. A koľko minút ticha máme potom viesť za tých 29-tisíc nevinných Palestínčanov? Lebo nechcete mi povedať, že tých 29-tisíc ľudí je všetko Hamas? Všetky tie deti sú Hamas? Každá tá žena je Hamas? Keď ja dneska poviem, že nechcem, aby zomierali deti a ženy, tak som Hamas, hej?! Alebo keď poviem, že nechcem aby sa zrušila agentúra pre pomoc palestínskym utečencom, čo dneska robí Izrael, tak som Hamas. Veď to je strašne sploštené. Rozumiete, že tu ide o humanizmus, že to nie je o tom, či ste na strane Izraela, alebo na strane Palestíny, ale jednoducho chceme zastaviť zabíjanie, vraždenie nevinných ľudí?! Ženy a deti, ešte raz. Jedinú ženu, jediné dieťa ste nespomenuli. To vám dovoľuje vaše srdce? Ste kresťan. A vám je úplne jedno, že zomierajú dneska v Gaze desaťtisíce nevinných ľudí? Kvôli izraelským bombám? Toto nie je o tom, že máme niečo proti Izraelu, ale jednoducho, áno, porušuje medzinárodné právo a áno, bombarduje aj nemocnice, zabíja aj ženy, aj deti, zabíja v obrovských počtoch. Sme na hranici genocídy. Jednoducho toto musíme vykričať svetu, že stojíme na strane tých nevinných a že sme za dvojštátne riešenie a že vyjadrujeme solidaritu Palestíne, lebo sme Slováci, mierumilovný národ, spravodlivý národ. Ale to, čo ste tu vy predviedli, nebolo ani mierumilovné, ani spravodlivé.
9. schôdza NR SR - 14.deň - B. popoludní
Dátum: 2024-02-22
Poslanec: Blaha, Ľuboš (SMER - SD)
Druh vystúpenia: Vystúpenie s faktickou poznámkou

68. Ďakujem pekne. Dovoľte mi poďakovať predsedovi zahraničného výboru Mariánovi Kérymu, že prináša veľmi vyvážený text. Ja vám poviem veľmi úprimne, ja by som na takúto vyváženosť žalúdok nemal, pretože každý deň počúvame o tisícoch mŕtvych detí v Gaze, v Palestíne, 29-tisíc ľudí zomiera, 29-tisíc ľudí a tváriť sa, že toto je primeraná odpoveď, pri všetkom tom, čo súhlasím s Mariánom, áno, Izrael bol, zasiahol strašidelný teroristický útok, treba to odsúdiť, 1 200 ľudí, tragédia, ale ešte raz, 29-tisíc, ženy a deti, to je také krviprelievanie, že už reálne niektoré štáty hovoria o genocíde, dokonca aj Súdny dvor v Haagu hovorí a prijal juhoafrický návrh, že či sa nejedná o genocídu. Preboha, tu ide o takú strašidelnú masakru, že my nemôžeme privierať oči. Vyjadríme solidaritu palestínskemu ľudu. Toto nie je otázka, či ste na strane Izraelu, na strane Palestíny, toto je otázka humanitárna, tam sa jednoducho vyhladúva celý región, tam sa zabíjajú, ešte raz, ženy a deti, bombardujú sa nemocnice, tým ľuďom niet ako pomôcť. Slovensko jednoducho musí stáť na strane mieru, na strane dvojštátneho riešenia, tam dochádza k okupácii palestínskych území, dokonca k okupácii sýrskych území. Toto všetko robí Izrael. Izraelská vláda dneska je ultranacionalistická. To si treba povedať. Niektorí ministri izraelskej vlády dokonca hovoria, že treba presídliť Palestínčanov do iných, na iný kontinent. Prepáčte, to kedysi hovorili nacisti, že treba Židov presídliť na ostrov Madagaskar. To už takéto šialenstvá ideme tolerovať?! Treba to odsúdiť. Treba odsúdiť, čo dneska pácha Izrael na palestínskom ľude, a ja som veľmi rád, že Marián dokázal vytvoriť takúto veľmi vyváženú rezolúciu, lebo, opakujem... (Prerušenie vystúpenia časomerom.)
39. schôdza NR SR - 14.deň - B. popoludní
Dátum: 2025-09-30
Poslanec: Bartek, Michal (HLAS - SD)
Druh vystúpenia: Vystúpenie v rozprave

Ďakujem vám veľmi pekne. Vážený pán predsedajúci, dovoľte mi aby som v mene svojich poslaneckých kolegov, aj v mene svojom uviedol novelu zákona o cestnej premávke a myslím si, že presne toto je ten typ, kedy počúvame odborníkov zdola, kedy vyberáme dobré návrhy opatrení, ktoré sa nám osvedčili v regiónoch. A môžem to povedať aj na vlastnom príklade. Kedy sme tento inovatívny prvok v cestnej premávke, veľmi intenzívne testovali na trenčianskom samosprávnom kraji. Na našich autobusoch a na vozidlách cestnej správy. Naozaj sme mali veľmi pozitívne čísla, taktiež aj na žilinskej župe testovali 10 tisíce až milióny kilometrov tento inovatívny technický prvok. Našim cieľom je nenútiť tento technický prvok všetkým motoristom, ale len na základe dobrovoľnej báze, na vozidlách kategórie M, čo sú osobné a N ako nákladné vozidlá. Taktiež by som sa z tohto miesta chcel veľmi pekne poďakovať aj žilinskej univerzite, pretože toto inovatívne bezpečnostné riešenie vzniklo práve so značnou slovenskou DNA a za jeho výskumom stojí najmä žilinská univerzita, ktorá robila aj rozsiahle štúdie spoločne so zahraničnými partnermi, či už z Nemecka alebo z Rakúska a myslím si že Slovenská republika, ako automobilová veľmoc musí mať ambíciu aj na to, aby dokázala do cestnej premávky zavádzať takéto inovatívne opatrenia. Chcel by som podotknúť, že na základe výskumov žilinskej univerzity bolo jasne preukázané, že predné brzdové svetlo môže značne znížiť nehodovosť na cestách v rozmedzí do 2000 ročne. Čo by prinieslo naozaj aj vysokú úsporu na strane štátu, nakoľko by sa nemuseli platiť poplatky zdravotná starostlivosť pre tých, ktorí sú účastníkov dopravnej nehody, a tak ďalej a tak ďalej, takže ja sa naozaj chcem poďakovať vedcom, výskumníkom, žilinskej univerzite, samosprávnym krajom, ktorí toto testovali a myslím si že je to aj také naplnenie tých slov, ktoré v pléne Národnej rady Slovenskej republiky hovoril prezident Peter Pellegrini o tom, že by sme mali naozaj zavádzať inovatívne opatrenia riešenia, ktoré dokážu zlepšiť život našim občanom. V tomto prípade sa chcem poďakovať aj najväčšiemu združeniu motoristov na Slovensku, Ústrednému auto-moto klubu Slovenskej republiky, ktorý vydal pozitívne stanovisko k tejto novele zákona a taktiež aj Jednote dôchodcov na Slovensku, ktoré vydalo taktiež pozitívne stanovisko vzhľadom na to, že práve tá bezpečnosť aj chodcov v cestnej premávke, môže byť razantne zvýšená práve zavedením takéhoto inovatívneho prvku. Takže naozaj myslím si že je to zmysluplná vec, ktorá môže nájsť svojich partnerov naprieč koalíciou, aj opozíciou a budem sa tešiť v rozprave na všetky vaše vecné pripomienky. Ďakujem vám veľmi pekne. Pán predsedajúci skončil som.
39. schôdza NR SR - 12.deň - A. dopoludnia
Dátum: 2025-09-26
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

Ďakujem veľmi pekne. Vážený pán podpredseda, absolútne s vami súhlasím a občania od nás očakávajú, že konečne s týmto molochom mimovládnych organizácií, ktoré sú platené nato, aby tu robili protištátne prevraty, narobíme poriadok. A prosím naozaj, nech sa aj občania Slovenskej republiky pozrú do pléna Národnej rady, kde opozícia nie je schopná obhájiť tieto svoje prešľapy. Keď tu obhajujú 72 pohlaví a 3 záchody, to tu stoja všetci. Rozprávajú dva týždne a blokujú celú Národnú radu a keď sem majú prísť obhájiť samých seba, obhájiť to, že dlhodobo škodia Slovenskej republike, tak to ich tu pravda nevidíme. A viete, ja sa nebudem vyjadrovať k matke pána Šimečku, ale budem sa vyjadrovať k pánovi Šimečkovi staršiemu a nie preto, že je to otec pána Šimečku, ale preto že je to živý element v slovenskej politike a bol to on, ktorý hovoril, že práve vďaka peniazom od Soroša porazili Vladimíra Mečiara, pronárodnú vládu Vladimíra Mečiara a toto je presne to ich mentálne nastavenie, kedy berú peniaze zo zahraničia, od mimovládnych organizácií, zato tu robia prevraty, zato burcujú ľudí do ulíc a chcú jednoducho pokriviť tú realitu, ktorá na Slovensku je. A tomuto my musíme učiniť raz a navždy koniec. Keď to neurobíme teraz, už sa to nestane nikdy a Slovensko bude stratené. Ďakujem veľmi pekne.
39. schôdza NR SR - 5.deň - A. dopoludnia
Dátum: 2025-09-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

Ďakujem veľmi pekne za slovo. No, pán Šimečka, vaše vystúpenie v rozprave nieslo všetky prvky dobrej tragikomédie. Komédie preto, že nemáte hanbu sa postaviť dole pred ten rečnícky pultík a kritizovať spôsob konsolidácie, ale veď my sa môžeme pozrieť na návod konsolidácie á la Progresívne Slovensko, ktoré navrhoval váš progresívny Ódor. Všetko zoškrtať. A čo chcel tento pán urobiť? Váš člen, pán Šimečka. Zrušenie bezplatnej vlakovej dopravy, zrušenie rekreačných poukazov, zníženie zdravotníckych benefitov. Všetko zoškrtať na sociálnom štandarde ľudí a vy ako taký komik sa postavíte dole pred ten pultík a nás idete kritizovať, keď vy ste tých ľudí chceli prostredníctvom Ódora zadupať sociálne do zeme a komédia pokračuje aj v tom, že vy sa pozrite na toho, koho vy máte v strane. Pána Korčoka, ktorý verne držal vlajku, keď sa krágľovali verejné financie. Máte tam pána Ódora, pána Valáška a ďalších, ktorí v rokoch 20 až 23 poslušne stáli a len sa prizerali ako sa tu rozhadzovali miliardy. No a musím povedať, najviac ma pobavila aj tá veta o tom strachu, pán Šimečka, z vás nikto žiadny strach nemá. Vy máte strach o to, aby ste si udržali stoličku predsedu Progresívneho Slovenska, lebo viete, že vám na krk dýcha Korčok alebo Ódor. Takže jediný kto tu má strach, ste asi vy. Určite nie my a my tej krajine chcem dať víziu, aby fungovala, pretože presne s takýmito ľuďmi na čele ako vy, pán Šimečka, ktorí sa skloníte pred Bruselom a pred všetkým čo vám povedia zo zahraničia, tak s takýmito ľuďmi Slovenská republika budúcnosť nikdy mať nebude, pretože chceme robiť suverénne rozhodnutia, ktoré budú vychádzať pre blaho občanov Slovenskej republiky. Čo vy nedokážete nikdy, pretože tak ste boli žiaľ vychovávaný a tak pokračujete aj vo vašej politickej kariére a toto od nás nečakajte, my sa budeme vždy ... (Prerušenie vystúpenia časomerom.) (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

333. Ďakujem veľmi pekne za slovo, pán predsedajúci. Pán podpredseda, vystihli ste jednu skvelú vec, ktorá ukazuje na takú malosť Progresívneho Slovenska, ktoré je zdesené z Európskej únie a z Európskej komisie. Viete, oni nám tu tak hovoria, že tá Slovenská republika má niekde čušať naboku Európskej únie a nemať na nič vlastný názor a všetko len v hlbokom predklone schváliť, čo nám pošlú. Ale ja som presvedčený, že tak ako hrdí pronárodní politici, keď Slovenská republika vstupovala do EÚ a bojovali za naše jadrové elektrárne, z ktorých dnes táto krajina vysoko profituje, tak ako hrdí pronárodní politici vetovali povinné kvóty na migrantov v roku 2015 a obránili našu krajinu, tak som presvedčený, že aj budúcnosť nám dá za pravdu a potvrdí, že je správne, ak hrdí pronárodní a suverénni politici v roku 2025 zakotvia do ústavy, že Slovenská republika pozná len dve pohlavia, muža a ženu, pretože tak je to správne a zdravé a je to prospešné pre budúcnosť Slovenskej republiky hrdú a suverénnu v Európskej únii. Ďakujem. (Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

301. Ďakujem veľmi pekne. Vážený pán predseda výboru, vážený pán kolega Kéry, plne sa stotožňujem s tvojimi slovami, ktoré si povedal aj o tom kultúrnom dedičstve. A keď si tak rozprával o pánovi Mikloškovi, tak som prišiel na takú jednu myšlienku, kde som si uvedomil, že časť kresťanskej opozície povýšila nenávisť voči Robertovi Ficovi a tejto vládnej koalícii nad kresťanské hodnoty. Tak potom akí sú to katolíci a kresťania, keď nenávisť povyšujú nad kresťanské hodnoty? Myslím si, že to je pre nich obrovské zrkadlo a ja ďakujem každému jednému poslancovi KDH, ktorý zahlasuje za túto správnu vec a ďakujem každému jednému poslancovi aj Kresťanskej únie, ktorý tak urobí, pretože ako si povedal, pán predseda, je to správne, že Slovenská republika bude mať aj v tomto svoj suverénny, hrdý postoj, ktorý nám nikto v Európskej únii nemôže vytýkať. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

229. Ďakujem veľmi pekne. Pani kolegyňa Jurík, iba na dovysvetlenie, ja som sa nesmial na vás, ja si vás vážim ako kolegyňu aj ako poslankyňu. Mňa len tak pobavilo, že ako dokážete v rozprave o novelizácii ústavy zamotať úvahy o tvare Zeme a váš kolega Lackovič o menštruácii. Ale čo chcem povedať vecne, čo sa týka toho návrhu o novele ústavy a nášho pozmeňovacieho návrhu, veď ten neznamená automatickú zmenu volebného systému. My len odstraňujeme krivdu, ktorú na ústave zanechal Igor Matovič, ktorý bez akejkoľvek diskusie, bez akejkoľvek predchádzajúcej vôle občanov zaviedol jeho, Matovičovu, vetu strachu do ústavy o tom, že Slovensko je jeden volebný obvod. Nič viac, nič menej. V podstate my ešte očisťujeme ústavu, za čo by ste nám mohli aj v Progresívnom Slovensku zatlieskať. A máme aj veľmi náš jasný názor o tom, že podporíme ukotvenie muža a ženy do ústavy, my to nepodmieňujeme. Prosím, aj my máme našu politickú agendu, kde dlhodobo hovoríme o tom, že poďme na Slovensku rozprávať o zmene volebného systému. A pokiaľ by sa to nepodarilo aj teraz, my v strane HLAS budeme s týmito aktivitami pokračovať, pretože som presvedčený, že čo Slovenskej republike môže pomôcť, je práve zmena volebného systému taká, aby sme dali konečne moc do rúk regiónom. Ďakujem.
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

217. Ďakujem veľmi pekne za slovo, pán predseda. Pán kolega Čellár, ďakujem za tvoje naozaj vecné a odborné vystúpenie a potvrdzujem a podpisujem aj krvou a nájdime v tomto pléne Národnej rady Slovenskej republiky odvahu na to, aby sme z ústavy odstránili Matovičovu vetu strachu o jednom volebnom obvode na Slovensku. Lebo to je neuveriteľné farizejstvo a pokrytectvo. Keď kandiduje do pléna Národnej rady, dáva občanom Slovenskej republiky jasné slovo, že zmení ten kvázi zlý Mečiarov volebný systém, ktorý tu máme. Dostane sa k moci, a nakoniec ten zlý Mečiarov volebný systém, o ktorom aj Mečiar povedal, že má byť len na krátke prechodné obdobie, že to nemá byť nejaká norma, tak nakoniec Matovič jeho vetou strachu tento volebný systém ukotví v Ústave Slovenskej republiky. Naberme odvahu a dajme moc slovenským regiónom od východu až na západ. Je to správne. A vieš, pán kolega Čellár, mňa tak udivuje, keď kolegovia z Progresívneho Slovenska stále niečo rozprávajú, že sa máme zosúlaďovať s právnym poriadkom v západnej Európe. Tak prečo sa nepozrieme aj na tie volebné systémy, ktoré majú aj práve v západnej Európe? Pretože Slovenská republika je jedna z posledných, ktorá má tento typ volebného systému. Tak naberme tú odvahu a konečne dajme moc do rúk regiónom. A súhlasím aj s tou tvojou poznámkou o tom KDH. Keď na jednej strane my pripravíme naozaj, myslím si, že veľmi vyvážený návrh novely ústavy, príde KDH, ktoré predloží násobne konzervatívnejšie a tvrdšie návrhy a potom ich poslanec Fero Majerský povie, že on za ne zahlasuje, za tie konzervatívnejšie, ale celok nepodporí. Je to fari... (Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

201. Ďakujem veľmi pekne. Pán kolega, mňa zaujala jedna vaša pasáž, kde hovoríte, že vládna koalícia má potrebu stále niekde vytvárať nepriateľa, a tak som si spomenul na to zlaté biblické, že smietku v oka blížneho svojho vidíte a brvno vo svojom nevidíte , pretože ja nemám pocit, že vy by ste boli nejaký svätí. Veď, kto vytvára na Slovensku nepriateľa číslo jedna napríklad z Roberta Fica? A teraz to hovorím ako koaličný poslanec, nie zo stany SMER, ale hovorím to aj z istého nadhľadu, pretože vy tu z neho už roky, desaťročia robíte démona číslo jedna, na námestiach kričíte, že narazí a nebude to semafor. Na námestí ani mesiac po voľbách nebolo a kričali ste tam spoločne, že Pellegrini a Fico do basy. Tak kto, akého nepriateľa na Slovensku vytvára? Zamyslite sa. Ďakujem.(Potlesk.)
35. schôdza NR SR - 13.deň - B. popoludní
Dátum: 2025-06-16
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

66. Ďakujem veľmi pekne za slovo, pán predsedajúci. No, pani kolegyňa, hovorili ste, že nejakým spôsobom tápame v otázke identity. No, žiaľ, jediný kto tu tápa v otázke identity ste vy v Progresívnom Slovensku. Pretože vy hovoríte, že popri mužovi, žene máme ešte vrtuľník a neviem aké iné pohlavie. My jasne hovoríme, pani kolegyňa, že nie je normálne, ak niekto v západnej Európe chodí po štyroch na vodítku a breše, že je to normálna zdravá súčasť spoločnosti, to je choré, zvrhlé a zvrátené. Aj naša otázka, našich kultúrno-etických záležitostí je tá, že jasne budeme odmietať tieto sociálne pokusy, ktoré ohrozujú Slovenskú republiku, ohrozujú našich mladých ľudí. Vy idete niečo hovoriť o národnom sebavedomí? Vy, ktorí hlavný program máte v Progresívnom Slovensku škodiť, ako to povedal váš predseda Šimečka alebo vaša prezidentka Čaputová, ktorá hovorila, že nerozumie krajine, v ktorej žije? Ako vy chcete nabádať mladých ľudí na zdravé slovenské sebavedomie, keď vy ho ničíte, pošliapavate a tejto krajine škodíte kade chodíte? Takže toto sú, pani kolegyňa, fakty. A je správne a vždy budem hrdý za to a poďakujem aj kolegom z KDH, aj z Kresťanskej únie, že sa rozhodli podporiť túto novelu ústavy, za ktorou stojíme, pretože je to zdravé. A keď vy hovoríte, že prečo to tam dávame, že je to niečo bežné, že to nemusíme dávať do ústavy, tak keď je to tak bežné, prečo máte problém za to zahlasovať? Veď dajme to tam, ochráňme našu národnú identitu. Povedzme my jasne, že na Slovensku v tom máme jasno. Muž a žena, matka je hlava rodiny, muž je tiež hlava rodiny a spoločne tvoria manželstvo. Jediné, ktoré už aj v ústave máme. Toto sú normálne veci. Toto sú zdravé hodnoty, za ktoré sa musí každý normálne zmýšľajúci politik pobiť. Ďakujem. (Potlesk.)
35. schôdza NR SR - 5.deň - A. dopoludnia
Dátum: 2025-06-03
Poslanec: Bartek, Michal (HLAS - SD)
Druh vystúpenia: Vystúpenie v rozprave

4. Ďakujem veľmi pekne. Vážený pán predsedajúci, predseda Národnej rady Slovenskej republiky rozhodnutím č. 918 z 28. mája 2025 pridelil návrh vlády na skrátené legislatívne konanie o vládnom návrhu zákona, ktorým sa mení a dopĺňa zákon č. 404/2011 Z. z . o pobyte cudzincov a o zmene a doplnení niektorých zákonov v znení neskorších predpisov, tlač 862, na prerokovanie Výboru Národnej rady pre obranu a bezpečnosť s tým, že o výsledku prerokovania uvedeného návrhu bude informovať Národnú radu. Výbor Národnej rady pre obranu a bezpečnosť prerokoval návrh vlády na skrátené legislatívne konanie na svojej 59. schôdzi dňa 3. júna 2025 a prijal uznesenie č. 120, ktorým odporúča Národnej rade vysloviť súhlas s prerokovaním vládneho návrhu zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov v skrátenom legislatívnom konaní na 35. schôdzi Národnej rady. Vážený pán predsedajúci, skončil som, otvorte, prosím, rozpravu.
33. schôdza NR SR - 14.deň - B. popoludní
Dátum: 2025-04-15
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

263. Ďakujem veľmi pekne za slovo, pán predsedajúci. No, pán Dubéci, chceli ste byť vtipný a kričali ste ako Jarmilka na splave, ale, žiaľ, je to práve vaša strana, vaše Progresívne Slovensko, ktoré podlo zneužíva mimovládny sektor. A viete prečo? Pretože vždy keď neviete, vždy keď tápate, tak politicky motivované mimovládky vám prídu na pomoc a protestujú pred Národnou radou s tým, že ideme schvaľovať nejaký ruský zákon. Potom vám vytvoria ďalšiu tému, že vyťahujeme Slovensko z EÚ a NATO a keď chceme obstarať pre našu armádu kvalitné, kvalitnú letku na prepravu vojakov, tak vy vykrikujete, že nie, to nerobte, lebo konsolidujte. Ale však chceme byť zodpovedný partner NATO, tak aj naše ozbrojené sily tomu jednoznačne prispôsobujeme. Spomínate Sorosa, že sa tu veľmi veľa o ňom rozprávate, teda vy hovoríte, že je to nejaký dobrý deduško a že my z neho robíme nejakého démona, ale stretával sa s ním aj Kiska, keď bol na návšteve v Spojených štátoch amerických. A pre mňa je veľmi zaujímavé, keď Elon Musk povie nejaké hodnotenie európskej politiky v Nemecku alebo v Rumunsku, tak to už škriekate v tom Progresívnom Slovensku, aké je to vstupovanie do vnútorných záležitostí Európskej únie. Ale keď Soros celé roky financuje a podporuje revolúcie v rôznych krajinách a podporuje kvázi ten demokratický rozvoj, to vám nevadí, tomu práve zatlieskate. A čo sa týka tých odborníkov, ktorých vy máte z mimovládneho sektora, mne sa hnusia takí odborníci ako váš kolega Kišš, ktorý celý život robil alebo v tej organizácii Útvar hodnoty za peniaze, kde bol nadstranícky, skvelý, úžasný a bol teda absolútne bohorovný a potom prišiel do vášho Progresívneho Slovenska ako veľký expert. Tak aké objektívne hodnotenia dával pán Kišš v Útvare hodnoty za peniaze, keď nakoniec skončil ako váš politický lokaj? Ďakujem. (Potlesk.)
33. schôdza NR SR - 9.deň - B. popoludní
Dátum: 2025-04-08
Poslanec: Bartek, Michal (HLAS - SD)
Druh vystúpenia: Vystúpenie s faktickou poznámkou

61. Ďakujem veľmi pekne za všetky konštruktívne faktické poznámky. Pán kolega Šmilňák, povedali ste, že či sa toto opatrenie oplatí, alebo že či je to naozaj dobrý nástroj. Ja si osobne myslím, že v tejto ekonomickej situácii každý jeden nástroj, ktorý dá možnosť ekonomike rásť, je dobrý a naozaj aj ten výnos je z neho značný. Pán Viskupič, na vás budem reagovať, veď vy veľmi dobre viete, že je to len jedna z možností, že to nie je nič povinné, že tie dôchodcovské správcovské nezačnú automaticky, ale je to len možnosť, a ony stále budú bdieť nad tými financiami. To sa asi obaja zhodneme, že je to len doplnok, o čom všetci hovoríme, tak preto nemaľujme, prosím, čerta na štenu. K pani poslankyni... čerta na stenu, k pani poslankyni Petrík, som veľmi rád teda, že dôkladne pozná moje sociálne siete. Ja by som opäť povedal, že Donald Trump je určite lepšia voľba ako Kamala Harrisová a pevne verím, že sa mu podarí ukončiť aj ten konflikt na Ukrajine. V tejto téme sa asi my nezhodneme, pretože zakiaľ vy v PS-ku hovoríte len zbrojiť, zbrojiť, my sme hovorili mier. A práve preto som aj vyjadril v tom statuse, a reagujem na vás, dámy z PS-ka, na vašu kolegyňu, lebo tá to spomínala, tak práve preto som aj rád, že Trump naozaj kráča k tomu, aby ten mier nejakým spôsobom nastolil. Pán Dubovický, no, ja súhlasím s vami, že musíme zvýšiť to čerpanie eurofondov, a ja som naozaj preto veľmi rád, že tandem Raši, Mišo Kaliňák na MIRRI naozaj značnú časť tých eurofondov presunuli do regiónov. Ja neviem, vy ste tuším z Prešovského kraja, veď sa opýtajte aj vášho župana Fera Majerského, ktorý naozaj už môže cítiť to... či neviem, odkiaľ je, prepáčte. (Reakcie z pléna.) Milana, tak som si ho pomýlil, nech sa na mňa nehnevá, meno mu darujem. Milan, Fero, ale Majerský, priezvisko sedí, čiže opýtajte sa jeho, že má, že má naozaj možnosť, ako tie eurofondy šíriť. A k pánovi Pročkovi využijem teda len citát pána Žigu, aj teraz, keď sa usmieva, tak prázdne sudy robia najväčší hluk. Ďakujem.